b'\n_START_ARTICLE_\nJanne Harju\n_START_PARAGRAPH_\nJanne Kristian Harju (s. 19. joulukuuta 1979 Tyrn\xc3\xa4v\xc3\xa4) on suomalainen yleisurheilija, jonka p\xc3\xa4\xc3\xa4laji on kolmiloikka. H\xc3\xa4n edustaa Viipurin Urheilijoita, jota ennen h\xc3\xa4n on edustanut muun muassa Hyvink\xc3\xa4\xc3\xa4n seudun Urheilijoita, Lahden Ahkeraa ja Lepp\xc3\xa4vaaran Sisua. H\xc3\xa4nt\xc3\xa4 ovat valmentaneet Jorma Peltonen, Esa Rinne ja Stefan von Gerich._NEWLINE_Harju voitti kolmiloikan Suomen-mestaruuden Vaasassa 2004. SM-hopeaa h\xc3\xa4n on saanut kuusi kertaa (2001, 2002, 2003, 2005, 2006, 2010) ja pronssia kerran (1998). Sis\xc3\xa4ratojen SM-kisoissa h\xc3\xa4n on saavuttanut kultaa vuonna 2004, hopeaa vuosina 2002, 2003 ja 2009 sek\xc3\xa4 pronssia vuosina 2000 ja 2011._NEWLINE_Harju on voittanut kolmiloikan lis\xc3\xa4ksi SM-mitaleita my\xc3\xb6s pituushypyss\xc3\xa4. H\xc3\xa4n voitti hopeaa sek\xc3\xa4 vuonna 1997 ulkoradoilla ja ett\xc3\xa4 vuonna 1998 sis\xc3\xa4radoilla._NEWLINE_Harju on edustanut Suomea kuudessa ulkoratojen ja kahdessa sis\xc3\xa4ratojen maaottelussa vuosina 1998\xe2\x80\x932010. H\xc3\xa4nen enn\xc3\xa4tyksi\xc3\xa4\xc3\xa4n ovat 16,11\xc2\xa0m kolmiloikassa vuodelta 2001 ja 759\xc2\xa0cm pituushypyss\xc3\xa4 vuodelta 1997. H\xc3\xa4nell\xc3\xa4 on nimiss\xc3\xa4\xc3\xa4n kaksi kolmiloikan nuorten Suomen enn\xc3\xa4tyst\xc3\xa4: 17-vuotiaissa 15,60\xc2\xa0m (1996) ja 19-vuotiaissa 16,04\xc2\xa0m (1998).'